Ingen Sander Berge for Norge – Lagerbäck tok ut debutant
Den unge midtbanespilleren har slitt med en belastningsskade i flere uker og rekker ikke de to viktige landskampene. – Sander er skadet. Ellers hadde han vært med og konkurrert, sier Lagerbäck. – Jeg vet ikke om han er tilbake i trening. Han er fortsatt veldig ung, så det trenger ikke å bety noe på lengre sikt. Det er kjedelig om han får tilbakefall. Men han har en fantastisk psyke. Han ser ikke problemer, bare løsninger, sier landslagssjefen. Mats Møller Dæhli er derimot tilbake i landslagstroppen igjen, mens Iver Fossum er ute. I tillegg har Lagerbäck tatt ut en debutantkeeper i Ørjan Håskjold Nylands skadefravær: Den tidligere Haugesund-keeperen Per-Kristian Bråtveit, som ble solgt til Djurgården i januar, er med i A-landslagstroppen for første gang. Bråtveit vekket denne høsten oppsikt da han valgte å gjøre seg utilgjengelig for det norske U21-landslaget, fordi han ikke var fornøyd med å være andrevalg i mål, men det har tydeligvis ikke stått i veien for en plass på det øverste landslaget. Her er Lagerbäcks tropp til de to kampene: Keepere: Rune Jarstein, Sten Grytebust og Per-Kristian Bråtveit. Forsvar: Omar Elabdellaoui, Jonas Svensson, Even Hovland, Håvard Nordtveit, Kristoffer Vassbakk Ajer, Sigurd Rosted, Birger Meling og Haitam Aleesami. Midtbane: Mats Møller Dæhli, Mohamed Elyounoussi, Markus Henriksen, Stefan Johansen, Martin Linnes, Ole Kristian Selnæs og Martin Ødegaard. Angrep: Tarik Elyounoussi, Bjørn Maars Johnsen, Ola Kamara, Joshua King og Alexander Sørloth. – Jeg har gjort noe jeg nesten aldri gjør, å ta ut syv midtbanespillere og fem spisser, forklarer Lars Lagerbäck om troppen. Neste uke starter oppkjøringen til kvalifiseringen til 2020-EM. Norge møter Spania på bortebane lørdag den 23. mars. Deretter kommer Sverige på besøk til Ullevaal Stadion den påfølgende tirsdagen.
Lars Lagerbäck (70) må klare seg uten Sander Berge (20) i EM-kvalifiseringskampene mot Spania og Sverige.